Uredba Sveta (EGS) št. 2050/88

z dne 24. junija 1988

o spremembi Uredbe (EGS) št. 1883/78 o splošnih pravilih za financiranje intervencij iz Evropskega kmetijskega usmerjevalnega in jamstvenega sklada, Jamstvenega oddelka

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 729/70 z dne 21. aprila 1970 o financiranju skupne kmetijske politike [1], kakor je bila nazadnje spremenjena z Uredbo (EGS) št. 2048/88 [2], in zlasti člena 3(2) Uredbe,

ob upoštevanju predloga Komisije [3],

ob upoštevanju mnenja Evropskega parlamenta [4],

ob upoštevanju mnenja Računskega sodišča [5],

ker Uredba (EGS) št. 1883/78 [6], kakor je bila nazadnje spremenjena z Uredbo (EGS) št. 2095/87 [7], vključuje osnovna pravila za financiranje intervencijskih ukrepov v obliki javnega skladiščenja;

ker se morajo predpisi o amortizaciji skladiščenih proizvodov iz členov 7 in 8 navedene uredbe prilagoditi novim smernicam za financiranje izdatkov za kmetijstvo, določenim v Sklepih Evropskega sveta z dne 11. in 12. februarja 1988, po katerih se morajo razmere na področju skladiščenja zalog normalizirati do leta 1992;

ker se morajo od leta 1989 dalje kmetijski proizvodi, odkupljeni v skladu s pravili tržne ureditve, praviloma amortizirati neposredno ob odkupu;

ker bo v letih od 1989 do 1992 opravljena izredna amortizacija na podlagi sredstev, predvidenih za ta namen v ustreznih proračunih Skupnosti;

ker je treba veljavnost določb Uredbe (EGS) št. 1334/86 [8], po katerih je Komisija pooblaščena za zniževanje enotne obrestne mere in enotnih standardnih zneskov, ki se uporabljajo za izračun stroškov javnega skladiščenja, podaljšati do leta 1992, ker se obseg intervencijskih zalog do sedaj ni bistveno zmanjšal,

SPREJEL NASLEDNJO UREDBO:

Člen 1

Uredba (EGS) št. 1883/78 se spremeni:

1. Drugi pododstavek člena 5 se nadomesti:

"Ne glede na prvi pododstavek je Komisija pooblaščena, da za proračunska leta 1989 do 1992 določi enotno obrestno mero pod njeno reprezentativno ravnijo. Če je obrestna mera, po kateri država članica plačuje obresti, nižja od določene obrestne mere, lahko Komisija za to državo članico določi enotno obrestno mero na prav toliko nižji ravni."

2. Drugi pododstavek člena 6 se nadomesti:

"Ne glede na prvi pododstavek je Komisija pooblaščena, da za proračunska leta 1989 do 1992 določi enotne standardne zneske na ravni, ki ustreza trem četrtinam običajno določenih enotnih standardnih zneskov."

3. Člena 7 in 8 se nadomestita:

"Člen 7

V letnih obračunih iz člena 4(1) se zaloge skladiščenih proizvodov, ki se prenesejo v naslednje leto, praviloma vrednotijo po odkupni ceni. Postopki določanja cen zalog, ki se prenesejo v naslednje proračunsko leto, se za različne proizvode določajo na podlagi knjigovodskih vrednosti, ki jih intervencijske agencije določijo po postopku iz člena 13 Uredbe (EGS) št. 729/70.

Člen 8

1. Kadar je za dani proizvod ocenjena prodajna cena proizvodov iz javnih intervencijskih skladišč nižja od njihove odkupne cene, se ob odkupu ta proizvod amortizira po ustrezni stopnji. Stopnja takšne amortizacije se za vsak proizvod določi po postopku iz člena 13 Uredbe (EGS) št. 729/70 pred začetkom vsakega leta.

2. Amortizacijska stopnja ne sme biti višja od razlike med odkupno ceno in predvideno prodajno ceno zadevnega proizvoda.

3. Komisija lahko amortizacijo ob odkupu omeji na del amortizacijske stopnje, izračunane v skladu z odstavkom 2. Ta del ne sme biti manjši od 70 % amortizacije, določene v skladu z odstavkom 1.

V takšnih primerih Komisija ob koncu proračunskega leta opravi še drugo amortizacijo po postopku iz odstavka 5.

4. V obdobju od 1986 do 1992 se na začetku vsakega leta opravi izredna amortizacija na podlagi sredstev, predvidenih v ustreznih proračunih Skupnosti, da bi se razmere na področju skladiščenja do leta 1992 normalizirale.

5. Pri amortizacijah iz drugega pododstavka odstavka 3 in odstavka 4 Komisija po postopku iz člena 13 Uredbe (EGS) št. 729/70 za posamezne proizvode in države članice določi skupne zneske amortizacije."

Člen 2

Ta uredba začne veljati dan po objavi v Uradnem listu Evropskih skupnosti.

Uporablja se od 1. oktobra 1988.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 24. junija 1988

Za Svet

Predsednik

M. Bangemann

[1] UL L 94, 28.4.1970, str. 13.

[2] UL L 185, 15.7.1988, str. 1.

[3] UL C 129, 18.5.1988, str. 18.

[4] Mnenje, dano dne 16. junija 1988 (še ni objavljeno v Uradnem listu).

[5] UL C 166, 25.6.1988, str. 6.

[6] UL L 216, 5.8.1978, str. 1.

[7] UL L 196, 17.7.1987, str. 3.

[8] UL L 119, 8.5.1986, str. 18.

--------------------------------------------------